Document ID: 32001R1354

Κανονισμός (ΕΚ) αριθ. 1354/2001 της Επιτροπής
της 4ης Ιουλίου 2001
για την τροποποίηση του κανονισμού (ΕΚ) αριθ. 467/2001 του Συμβουλίου ως προς τα πρόσωπα και τις οντότητες που καλύπτονται από τη δέσμευση κεφαλαίων και ως προς τους οργανισμούς και οργανώσεις που εξαιρούνται απο την απαγόρευση πτήσεων όσον αφορά την Ταλιμπάν του Αφγανιστάν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 467/2001 του Συμβουλίου, της 6ης Μαρτίου 2001, για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά την Ταλιμπάν του Αφγανιστάν, και την κατάργηση του κανονισμού (ΕΚ) αριθ. 337/2000(1), και ιδίως το άρθρο 10 παράγραφος 1 δεύτερη περίπτωση,
Εκτιμώντας τα ακόλουθα:
(1) Το παράρτημα Ι του κανονισμού (ΕΚ) αριθ. 467/2001 παραθέτει κατάλογο των προσώπων και των οντοτήτων που καλύπτονται απο τη δέσμευση κεφαλαίων δυνάμει του εν λόγω κανονισμού. Το παράρτημα VI παραθέτει κατάλογο των οργανισμών και οργανώσεων που εξαιρούνται από την απαγόρευση πτήσεως δυνάμει του εν λόγω κανονισμού.
(2) Η Επιτροπή Κυρώσεων Ταλιμπάν έχει καθορίσει νέο ενοποιημένο και αναδιαρθρωμένο κατάλογο προσώπων και οντοτήτων στα οποία θα πρέπει να εφαρμόζεται το πάγωμα των κεφαλαίων.
(3) Για να επιτραπεί στις τράπεζες και τα χρηματοπιστωτικά ιδρύματα να εφαμόσουν στην πράξη τις χρηματοοικονομικές κυρώσεις, είναι σκόπιμο να προστεθεί κατάλογος, με αλφαβητική σειρά, των οικείων προσώπων και οντοτήτων, στον κατάλογο που είχε καθοριστεί από την Επιτροπή Κυρώσεων Ταλιμπάν.
(4) Η Επιτροπή Κυρώσεων Ταλιμπάν καθόρισε επίσης κατάλογο ανθρωπιστικών οργανώσεων που θα πρέπει να προστεθούν στον υπάρχοντα κατάλογο των εξαιρουμένων από την απαγόρευση πτήσεων.
(5) Θα πρέπει ως εκ τούτου να τροποποιηθούν αναλόγως τα παραρτήματα Ι και VI του κανονισμού (ΕΚ) αριθ. 467/2001.
(6) Προκειμένου να εξασφαλισθεί η αποτελεσματική εφαρμογή των μέτρων που προβλέπονται στον παρόντα κανονισμό, θα πρέπει να τεθεί σε εφαρμογή επειγόντως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 467/2001 τροποποιείται ως εξής:
1. το παράρτημα Ι αντικαθίσταται απο το κείμενο του παραρτήματος Ι του παρόντος κανονισμού·
2. το παράρτημα VI τροποποιείται σύμφωνα με το παράρτημα ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουλίου 2001.

Labels: 2
5
8
13
18